১৯৯২ সালে প্রকাশিত হয়েছিল দেশের প্রথম মেটাল ব্যান্ড ‘রকস্ট্রাটা’র প্রথম অ্যালবাম। আর ২০১৪ সালে প্রকাশিত হয় তাদের দ্বিতীয় অ্যালবাম ‘নতুন স্বাদের খোঁজে’। সেটি প্রকাশের এক বছর পর ২০১৫ সালের ৯ জানুয়ারি ‘ওয়ান লাস্ট লাইভ’ শিরোনামে কনসার্ট করে ‘রকস্ট্রাটা’। সেই শোতে যেসব ভক্ত উপস্থিত হতে পারেনি তাদের কথা চিন্তা করেই তারা প্রকাশ করতে যাচ্ছে লাইভ কনসার্টটির একটি ডিভিডি। বাইরে এই ধরনটা দারুণ জনপ্রিয় হলেও বাংলাদেশের ব্যান্ড ইতিহাসে এই প্রথম লাইভ কনসার্টের ডিভিডি প্রকাশ করতে যাচ্ছে কোনো ব্যান্ড। একই সঙ্গে প্রকাশ করা হবে ‘রকস্ট্রাটা’র দুটি লাইভ অডিও অ্যালবামও। মুক্তির দিন ডিভিডিটি বড় পর্দায় প্রদর্শনও করা হবে।